Nils Nordberg

Nils Nordberg (født 26. mars 1942 i Verdal) er tidligere instruktør i NRK Radioteatret og ekspert på kriminallitteratur. Han har også oversatt bøker, blant annet romanene og novellene om Sherlock Holmes og en rekke hørespillmanus.

Nordberg er cand.mag. i språk og litteratur, og folkeminnevitenskap, og arbeidet i NRK som vikar i NRK Radio 1966-1969 og som programsekretær 1969-1973. Fra 1973 var han tilknyttet NRK Radioteatret der han var programsekretær/regissør fra 1973 til 2009. Han har satt opp 130 hørespillproduksjoner, mange av dem krim og science fiction. Han var sjef for Radioteatret 1990–1991. Nordberg har også virket som dramatiker, faglitterær forfatter, anmelder og konsulent for forlag og film. 

Som instruktør og dramaturg i Radioteatret har Nordberg stått bak produksjoner som «Sort messe», «Jernvognen», og serier om detektiver som Sherlock Holmes, Philip Marlowe, Varg Veum, Julia Tinnberg og Knut Gribb. Han har også satt opp hørespill i helt andre genrer, som Tor Åge Bringsværds «Den himmelske stresskoffert» og Henrik Ibsens «Hærmennene på Helgeland». 

Nordberg har vært president i Rivertonklubben. Hans hovedfelt er krim, men han har også arbeidet sammen med norske science fiction-forfattere og science fiction-kjennere.

Han er det eneste norske medlemmet av Sherlock Holmes-foreningen Baker Street irregulars og har vunnet TV-showet Kvitt eller dobbelt innen emnet Sherlock Holmes.

I 2005 skrev Nordberg en fortelling for tegneseriebladet Fantomet: «Kongen av Norge» som har handling fra 1905. Tegnet av Hans Lindahl og med en handling fra unionsoppløsningen med personer som kong Haakon VII, Fridtjof Nansen og unge Olav, foruten en viss herr Walker.

Nils Nordberg har lest inn flere lydbøker, og kommentarer på en rekke TV-dokumentarer. En av dem, sendt på NRK våren 2010, er Apokalypse – verden i krig.

Nils Nordberg er adoptivfar til sangerinnen Mari Kohinoor Nordberg.

Bibliografi 
 Mørkets gjerninger - på sporet av det svarte bibliotek (Bokvennen ) 
 Siste akt (av Nils Nordberg og Klaus Hagerup) (Gyldendal, 2007)
 Døden i kiosken: Knut Gribb og andre heftedetektiver (Bladkompaniet, 2000)
 ’’Mord på målet’’ I: ’’Norsk litterær årbok’’ 1997
 101 kriminal : en litteraturliste (Biblioteksentralen, 1994)
 Kriminallitteraturen (redigert av Kjell Heggelund og Nils Nordberg. (Gyldendal, 1978)
 Det forbryterske samfunn. Om norsk kriminallitteratur I: Linjer i nordisk prosa. Norge 1965—1975 (Pax, 1977) (red. av Helge Rønning)
 Forbrytelse lønner seg aldri : En kriminalfortelling bygget over Oslo-detektiven Knut Gribbs memoarer (Bladkompaniet, 1976) 
 For Den norske bokklubben har han redigert følgende omfattende antologier: Verdens beste kriminalfortellinger (1987), Sorte orkideer : 13 korte kriminalromaner (1988) Vinternatt : norske kriminalfortellinger (1990), Farlige damer : kriminalfortellinger av kvinnelige forfattere (1992), Verdens største detektiver (2 bind, 1995).

Oversettelser 

Hans mest kjente oversettelser (oversettelsesår i parentes):

 Hunden fra Baskerville av Arthur Conan Doyle (1971).
 Dødstårnet av John Dickson Carr (1972).
 Tidsmaskinen av H.G. Wells (1974).
 Den greske tolk og andre Sherlock Holmes av Arthur Conan Doyle (1980). Oversatt sammen med Dag H. Christensen.  
 Hans siste bedrift og andre Sherlock Holmes-fortellinger av Arthur Conan Doyle (1980). Oversatt sammen med Per Malde.
 Den krypende mann og andre Sherlock Holmes-saker av Arthur Conan Doyle (1980). Oversatt sammen med Herbert Svenkerud.
 Skandale i Böhmen og andre Sherlock Holmes-eventyr av Arthur Conan Doyle (1980).
 En studie i rødt av Arthur Conan Doyle (1980).
 Det tomme hus og andre Sherlock Holmes-bedrifter av Arthur Conan Doyle (1980). Oversatt sammen med Carl Jørgen Kiønig.

Priser og Utmerkelser 
 1985 - Jan Brobergs nordiske kritikerpris (Jan Brobergs deckarkritikerpris)
 1992 - Rivertonklubbens ærespris for sitt arbeid for norsk krim
 2003 - Riksmålsforbundets lytterpris for radio
 2011 - Oversetterfondets Trofastpris
2013 - Blå fugls ærespris - for et langt engasjement for NRK radioteateret
2017 - Kongens fortjenstmedalje - for sin innsats for norsk kriminallitteratur – både i trykt form og som hørespill i NRK radioteateret.

Referanser

Eksterne lenker 
 
 
  Intervju med Nils Nordberg i Fantomet.org
  «Krimprofil får ærespris», nrk.no

Norske krimforfattere
Norske dramatikere
Norske litteraturhistorikere og litteraturkritikere
Norske oversettere
Norske tegneserieskapere
Fantomet-forfattere
Personer fra Verdal kommune
Lytterprisen